**ŪKININKŲ ŪKIŲ REGISTRAS**

Žemės ūkio subjektų registrų skyrius, administruodamas Ūkininkų ūkių registrą (toliau – registras), užtikrina jo funkcionavimą, plėtrą ir informacijos pateikimą naudotojams, apibendrina ir analizuoja surinktus registro duomenis.

Registro duomenimis, Lietuvoje 2019 m. liepos 1 d. buvo registruota 114 617 ūkininkų ūkių (toliau – ūkis): iš jų – 70 389 yra įregistravę ūkininkai vyrai, o 45 430 ­– ūkininkės moterys. Ūkininkų valdomas bendras žemės plotas sudarė 1 219 920,30 ha, vidutinis ūkio dydis – 11,22ha.

2019 m. liepos 1 d. duomenimis, palyginti su 2018 m. liepos 1 d., Lietuvoje ūkių skaičius sumažėjo 5 433 ūkiais.

Daugiausia ūkių įregistruota Vilniaus, Kauno ir Utenos apskrityse, mažiausia – Telšių, Alytaus ir Tauragės apskrityse. Per 2019 m. I pusmetį ūkių skaičius mažėjo visose apskrityse, išskyrus Vilniaus. Ūkių daugiausiai sumažėjo Tauragės apskrityje (-220 ūkių), mažiausiai – Alytaus apskrityje (-35 ūkių). Vilniaus apskrityje ūkių skaičius padidėjo 4 ūkiais.

Vidutinis ūkio dydis 2019 m. liepos 1 d. sudarė 11,22ha. Vidutinis ūkio dydis per 2018 m. II pusmetį didėjo nuo 10,41 ha iki 10,53 ha, per 2019 m. I pusmetį – nuo 10,53 ha iki 11,22 ha.

Palyginti su 2018 m. liepos 1 d., vidutinis ūkio dydis didėjo visuose apskrityse, išskyrus Alytaus ir Vilniaus apskritis. Pastarosiose apskrityse vidutinis ūkio dydis mažėjo 2018 m. II pusmetį, bet pradėjo nežymiai didėti 2019 m. I pusmetį. Labiausiai vidutinis ūkio dydis padidėjo Šiaulių apskrityje (+6,0 ha), labiausiai sumažėjo Vilniaus apskrityje (-0,8 ha).

Ūkininkų pasiskirstymas pagal lytį yra toks: didesnę dalį sudaro vyrai – 60,94 proc., moterų – 39,06 proc.

Vertinant ūkius pagal juose ūkininkaujančių asmenų amžių, 2018 m. liepos 1 d. 50 proc. bendro ūkių skaičiaus sudarė ūkiai, kuriuose ūkininkauja asmenys nuo 40 iki 65 metų, 15 proc. ­– vadinamieji jaunieji ūkininkai, t. y. asmenys iki 40 metų amžiaus, 35 proc. – vyresni nei 65 m. ūkininkai.

Nuo 2019 m. pradžios pasikeitė ūkininkų skirstymas į amžiaus grupes – 65 m. amžiaus riba pakeista į aktualų išėjimo į pensiją amžių. 2019 m. sausio 1 d. dauguma ūkininkų (46 proc.) – asmenys nuo 40 m. iki pensinio amžiaus, 39 proc. ūkininkų buvo pensinio amžiaus, jaunųjų ūkininkų buvo mažuma – 15 proc. Per 2019 m. I pusmetį situacija nedaug pasikeitė: 2019 m. liepos 1 d. 47 proc. bendro ūkių skaičiaus sudarė ūkiai, kuriuose ūkininkauja asmenys nuo 40 iki pensinio amžiaus, 15 proc. ­– vadinamieji jaunieji ūkininkai, 38 proc. – pensinio amžiaus ūkininkai.

Nuo 2018 m. liepos 1 d. iki 2019 m. liepos 1 d. jaunųjų ūkininkų, t. y. asmenų iki 40 m. amžiaus, skaičius visose savivaldybėse sumažėjo 787 ūkininkais.

Per 2018 m. II pusmetį gerokai sumažėjo ūkių, kuriuose ūkininkaujama su partneriais. Per 2019 m. I pusmetį ši mažėjimo tendencija tęsėsi: 2018 m. liepos 1 d. registro duomenimis, ūkininkų, turinčių partnerių, buvo 9 031, per metus jų skaičius sumažėjo 1 052. Bendras ūkiuose nurodytų partnerių skaičius siekia 8 197.

2019 m. liepos 1 d. duomenimis, ūkių paskirstymas pagal plėtojamos pagrindinės ekonominės veiklos rūšis yra toks: 59 proc. ūkių plėtojamas mišrus žemės ūkis, 31 proc. – augalininkystė, 7 proc. – gyvulininkystė, 2 proc. – alternatyvi žemės ūkiui veikla, 1 proc. – miškininkystė, 0,28 proc. – žemės ūkiui būdingų paslaugų veikla, 0,1 proc. – žuvininkystė.

2019 m. liepos 1 d. duomenimis, daugiausia dirbama buvo ūkininkams nuosavybės arba įregistruotos Nekilnojamojo turto registre (toliau – NTR) nuomos (panaudos) teise priklausanti ūkių žemė, t. y. 91 proc. (1 021 597,47 ha). Iš privačių asmenų nuomojamos pagal neįregistruotas NTR nuomos (panaudos) sutartis žemės dalis sudarė 6 proc. (62 171,16 ha), iš valstybės nuomojamos žemės dalis – 3 proc. (37 208,64 ha) visos ūkininkų naudojamos žemės. Palyginti su 2019 m. sausio 1 d. duomenimis, ūkininkams nuosavybės arba įregistruotos NTR nuomos (panaudos) teise priklausančios ūkių žemės dalis sumažėjo 1 proc. iš privačių asmenų nuomojamos pagal neįregistruotas NTR nuomos (panaudos) sutartis žemės dalies naudai.

Ūkininkų naudojamos žemės struktūra pagal paskirtį palyginti su 2019 m. sausio 1 d. nepasikeitė. 2019 m. sausio 1 d. ir liepos 1 d. duomenimis, didžiausią dalį ūkio užima žemės ūkio paskirties žemė, t. y. 88 proc. (89 proc. 2018 m. liepos 1 d.), 7 proc. – miškai (10 proc. 2018 m. liepos 1 d.), 1 proc. – vanduo (1 proc. 2018 m. liepos 1 d.) ir 4 proc. kita žemė.

Lietuvoje, 2019 m. liepos 1 d. duomenimis, vyrauja ūkiai, kurių plotas yra nuo 1 iki 5 ha, tai sudaro 33 proc. visų ūkių skaičiaus. 27 proc. sudaro ūkiai, kurių plotas yra iki 1 ha, 16 proc. – ūkiai, kurių plotas 5–10 ha. Mažiausia stambių ūkių: ūkiai, kurių plotas 150–200 ha, sudaro 0,33 proc., 200–300 ha – 0,30 proc., 300–500 ha – 0,17 proc., virš 500 ha – 0,05 proc.